Document ID: 32015D0237

VYKONÁVACIE ROZHODNUTIE KOMISIE (EÚ) 2015/237
z 12. februára 2015,
ktorým sa mení vykonávacie rozhodnutie 2014/237/EÚ o opatreniach na ochranu pred zavlečením a rozšírením škodlivých organizmov na území Únie, pokiaľ ide o určité druhy ovocia a zeleniny pochádzajúce z Indie
[oznámené pod číslom C(2015) 662]
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 16 ods. 3 tretiu vetu,
keďže:
(1)
Vzhľadom na nedostatky zistené pri auditoch, ktoré vykonala Komisia v Indii v rokoch 2010 a 2013, a vtedajší vysoký počet prípadov zadržania zásielok z dôvodu výskytu škodlivých organizmov na určitých rastlinách a rastlinných produktoch pôvodom z Indie bol vykonávacím rozhodnutím Komisie 2014/237/EÚ (2) zakázaný dovoz piatich komodít, ktoré boli najčastejšie zadržiavané pre prítomnosť škodlivých organizmov vrátane rastlín okrem semien Mangifera L.
(2)
Audit, ktorý vykonala Komisia v Indii od 2. do 12. septembra 2014, ukázal výrazné zlepšenia v indickom systéme rastlinolekárskeho osvedčovania pri vývoze.
(3)
Okrem toho India poskytla záruky, že sú k dispozícii vhodné technické opatrenia na zabezpečenie toho, aby vývoz rastlín Mangifera L. okrem semien s pôvodom v Indii bol bez výskytu škodlivých organizmov.
(4)
V tejto súvislosti sa dospelo k záveru, že ak sa tieto primerané opatrenia prijmú, riziko zavlečenia škodlivých organizmov do Únie dovozom rastlín Mangifera L. okrem semien možno znížiť na prijateľnú úroveň.
(5)
Vykonávacie rozhodnutie 2014/237/EÚ by sa preto malo zodpovedajúcim spôsobom zmeniť, aby sa umožnilo vstup rastlín Mangifera L. okrem semien z Indie na územie Únie.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
PRIJALA TOTO ROZHODNUTIE:
Článok 1
Vykonávacie rozhodnutie 2014/237/EÚ sa mení takto:
1.
Článok 1 sa nahrádza takto:
„Článok 1
Vstup rastlín s výnimkou semien a koreňov Colocasia Schott a rastlín s výnimkou semien Momordica L., Solanum melongena L. a Trichosanthes L., pochádzajúcich z Indie na územie Únie sa zakazuje.“
2.
Vkladá sa tento článok 1a:
„Článok 1a
Vstup rastlín Mangifera L. s výnimkou semien s pôvodom v Indii na územie Únie sa povoľuje len vtedy, ak ich sprevádza rastlinolekárske osvedčenie uvedené v článku 13 ods. 1 bode ii) prvom pododseku smernice 2000/29/ES, kde sa pod nadpisom ‚Dodatkové vyhlásenie‘ nachádza opis primeraných opatrení, ktoré boli prijaté tak, aby sa zabezpečilo, že rastliny sú bez výskytu škodlivých organizmov.“
Článok 2
Toto rozhodnutie je určené členským štátom.
V Bruseli 12. februára 2015

Labels: 3
18
17
6